**dodatok č.4 k Školskému poriadku ESŠ EGJT aktualizácia šk.rok 2021/2022**

**Pravidlá online vyučovania na ESŠ EGJT v prípade nariadenej karantény ESŠ EGJT**

**počas pretrvávajúcej pandémie ochorenia COVID-19**

Aj počas vyhláseného dištančného a online vyučovania v prípade nariadenej karantény počas pretrvávajúcej pandémie ochorenia COVID – 19 platí školský poriadok v plnom rozsahu, okrem častí, ktoré sa priamo vzťahujú na prítomnosť a správanie žiaka v školskej budove alebo areáli školy.

**ONLINE HODINY**

1. Vyučovanie predmetov s 1 a 2 hodinovou dotáciou prebieha prostredníctvom 45 minútových online hodín 1x do týždňa, ak má predmet 3-5hodinovú dotáciu v riadnom rozvrhu, online hodina môže byť aj 2x v týždni, alebo 90minútová, prioritne v časovom rozpätí riadneho rozvrhu hodín od 7.45 do 14:00. (Po dohode skupiny alebo celej triedy, prípadne jej zákonných zástupcov s vyučujúcim, môže byť online hodina aj v inom čase a v rovnakom počte, ako v pôvodnom rozvrhu, najmä v maturitných ročníkoch.)
2. Na účely online vyučovania je počas nariadenej karantény v spolupráci s vedúcimi PK a triednymi učiteľmi vytvorený Rozvrh online hodín dostupný pre všetkých učiteľov, žiakov a ich zákonných zástupcov.
3. Všetky online hodiny v Rozvrhu online hodín sú pre žiakov povinné.
4. Žiaci si zo všetkých, prezenčných aj online hodín, počas školského roka vedú portfólio predmetu.[[1]](#endnote-1)
5. Online hodiny sa môžu uskutočňovať prostredníctvom platforiem GOOGLE MEET, ZOOM a TEAMS. Vyučujúci si dopredu zistí možnosti technického vybavenia žiakov.
6. Je nevyhnutné, aby mal žiak počas online hodiny k dispozícii funkčný mikrofón a zapnutú kameru.
7. Žiak priebeh online vyučovania neruší neprimeraným správaním (nekontrolovateľný smiech, jedenie, hlasné pitie, zapnuté notifikácie a rušivé zvuky, telefonovanie, posielanie správ, vybavovanie poštových zásielok atď). Tak ako pri prezenčnom vyučovaní, pripojí sa na online hodinu slušne upravený a oblečený.
8. Počas online vyučovania platia zásady akademického správania uvedené v ŠP. Žiak nemá povolené podvádzať a porušovať zásady akademickej čestnosti /plagiátorstvo – opísané alebo bez citácií použité cudzie práce či myšlienky akýmkoľvek spôsobom už publikované, ktoré žiak vydáva za svoje vlastné, podvádzanie počas testov, písomiek a iných písomných či ústnych skúšok nepovolené materiály, odpisovanie od spolužiakov, poskytovanie odpisovania, nepovolenej pomoci, našepkávanie, nepovolená komunikácia počas skúšania/.[[2]](#endnote-2)

**NEPRÍTOMNOSŤ NA ONLINE HODINE**

**1.** V prípade, že sa žiak nemôže z objektívnych dôvodov online vyučovania zúčastniť, ospravedlní sa cez Edupage, alebo sms správu vyučujúcemu a triednemu učiteľovi, najlepšie deň vopred , ale najneskôr 10 minút pred začatím online hodiny. Neúčasť žiaka musí byť riadne ospravedlnená ako na bežnej prezenčnej vyučovacej hodine. **2.** Žiak, ktorý bezdôvodne pravidelne vymeškáva online hodiny, alebo žiak bez odozvy, ktorý ani po vyzvaní a informovaní zákonného zástupcu o jeho online absenciách nereaguje a nie je prítomný na online hodinách, bude posudzovaný rovnako, ako žiaci ktorým sa z rovnakých dôvodov neospravedlní ani bežná prezenčná vyučovacia hodina.

3. Žiakovi, ktorý preukáže opodstatnené dôvody neprítomnosti a zákonný zástupca ich potvrdí (napr. návšteva lekára s potvrdením v študentskom preukaze a jej zaslaná kópia TU, technická porucha na PC alebo technike, problémy s vypadávaním siete) sa absencia na online hodine ospravedlní, s tým, že si žiak prebrané učivo doberie samostatne, v spolupráci so spolužiakmi.

**DIŠTANČNÉ VZDELÁVANIE**

1. Všetky ostatné vyučovacie hodiny z riadneho rozvrhu hodín, ktoré nie sú súčasťou Rozvrhu online hodín budú realizované dištančnou formou, vypracovávaním zadaní, projektov a úloh zadaných vyučujúcim v deň, kedy je predmetná hodina zaradená v rozvrhu, najskôr o 7.45, najneskôr o 13.00.
2. Pokiaľ vyučujúci zadá úlohu, ktorej vypracovanie nepresiahne dobu trvania konkrétnej dištančnej hodiny v rozvrhu (45min), má učiteľ právo vyžadovať od žiakov vypracovanie dištančnej úlohy v trvaní konkrétnej hodiny v rozvrhu a nastaviť čas a termín odovzdania úlohy žiakmi do konca konkrétnej vyučovacej hodiny v daný deň.
3. Na vypracovanie zadaných úloh, ktorých vypracovanie presahuje čas 1 vyučovacej jednotky (45minút), by mali mať žiaci predĺžený čas na odovzdanie, podľa pokynov vyučujúceho..
4. Žiak je povinný aktívne komunikovať s vyučujúcim počas celej doby trvania dištančného vyučovania na dennej báze a to primárne cez vlastný účet Edupage, gmail – podľa dohody (nie cez kontá zákonných zástupcov).
5. Počas dištančného vyučovania platia zásady akademického správania uvedené v ŠP rovnako ako v prípade online vyučovania.
6. V prípade, že bude karanténa nariadená jednému žiakovi, alebo malej skupine žiakov z triedy, žiaci budú pracovať dištančne, pokiaľ im to ich zdravotný stav bude dovoľovať. O zhoršení zdravotného stavu bezodkladne informuje zákonný zástupca/ plnoletý žiak svojho TU. Pokiaľ bude karanténa nariadená celej triede, budú sa žiaci vyučovať podľa svojho platného rozvrhu online hodín.

**HODNOTENIE ONLINE A DIŠTANČNÉHO VZDELÁVANIA**

1. Počas online aj dištančného vzdelávania je žiak povinný aktívne a načas vypracovávať zadané úlohy, projekty, zadania a testy, ktoré sa hodnotia podľa kritérií klasifikácie jednotlivých predmetov, ktoré sú za jednotlivé predmetové komisie zverejnené na stránke školy a s ktorými je žiak oboznámený vždy na prvej hodine daného predmetu na začiatku školského roka.
2. V prípade väčšej absencie ako 30% z online výučby (učiteľ si vedie o prítomnosti žiakov na online hodinách osobitnú evidenciu formou poznámky v Edupage), ktorá sa prejaví nemožnosťou hodnotenia žiakovho výkonu na hodine a v prípade viac ako 30% načas neodovzdaných a nevypracovaných zadaní v dištančnom vzdelávaní, môže učiteľ navrhnúť komisionálne preskúšanie žiaka za dané klasifikačné obdobie.
3. V prípade schválenej komisionálnej skúšky z dôvodu nespokojnosti so známkou alebo nesplnenia kritérií ku klasifikácii pri online a dištančnom vyučovaní, alebo pri kombinácii prezenčného, online a dištančného vyučovania v danom klasifikačnom období, je žiak povinný predložiť portfólio predmetu ako súčasť hodnotenia jeho výkonu v predmete, z ktorého vykonáva komisionálnu skúšku.

V prípade nových aktualizovaných nariadení MŠVVaŠ v priebehu trvania pandemickej situácie týkajúcich sa online a dištančného vzdelávania počas školského roka 2021/2022 riaditeľka ESŠ EGJT prehodnotí a upraví uvedené podmienky usmernenia podľa novo vzniknutých okolností.

V Lipt. Mikuláši dňa 27.8.2021 PaedDr. Jana Chaloupková,

riaditeľka ESŠ.

1. Bližšie inštrukcie k portfóliám poskytnú vyučujúci v úvodnej hodine jednotlivých predmetov na začiatku školského roku. [↑](#endnote-ref-1)
2. Školský poriadok ESŠ EGJT 2021/2022, str.12 [↑](#endnote-ref-2)